**Kommunens samarbeidspartnere**

Samarbeidspartnere knyttet til tidlig innsats og oppfølging av barn, unge og deres familier.

* **Barne- og ungdomspsykiatrisk poliklinikk Moss (BUPP Moss):** BUPP Moss yter barne- og ungdomspsykiatriske tjenester til innbyggerne i bla.a Vestby kommune. Tjenesten skal sørge for nødvendig helsehjelp innenfor et bredt spekter av psykiske lidelser som omtegnes som moderate til alvorlige psykiske plager. For å motta hjelp fra BUP Moss trenger man en henvisning fra enten fastlege, barneverntjenesten eller psykolog.
* **Barne- og ungdomshabilitering (HABU Moss**): Til HABU kommer barn og unge under 18 år som har medfødt eller tidlig ervervet funksjonsnedsettelse med nevrologisk årsak. Funksjonsnedsettelsen kan bety at barnet har problemer med å bevege seg eller å forstå og tolke sine omgivelser eller å kommunisere og være sammen med andre. HABU yter tjenester i et livsløpsperspektiv og skal gi helsetjenester på spesialistnivå til barn, ungdom og voksne i form av diagnostikk, funksjonsutredning og behandling. HABUS’s medarbeidere gir også veiledning, informasjon og opplæring til familie, nærpersoner og fagfolk rundt pasienten.
* **Ungdomspsykiatrisk seksjon (UPS):** UPS er en del av avdeling for barne- og ungdomspsykiatri og barnehabilitering ved Sykehuset Østfold, og har akuttansvar for hele fylket. Seksjonen har ansvar for to ulike pasientforløp: Akutt og planlagt utredning- og behandling. I tillegg har seksjonen ansvar for BUP-team som har sitt daglige virke i barne- og ungdomsklinikken (somatikk).
* **Åsebråten barne- og ungdomspsykiatriske klinikk (ÅBUK):** ÅBUK tar imot pasienter fra 0 - 18 år når en pasient eller familie behøver noe mer enn den behandling som kan tilbys ved den lokale BUPP. De har mulighet til å spesialtilpasse deres behandlingstilbud.
* **Familievernkontoret Follo:** Familievernkontoret i Follo tilbyr gratis parterapi, familieterapi og pliktig mekling ved samlivsbrudd. Man trenger ingen henvisning for å få hjelp. Man kan selv ta kontakt for å gjøre en avtale. Familievernkontoret tilbyr også kurs i ulike temaer.
* **Alternativ til vold Follo (ATV Follo).** ATV Follo gir psykologisk behandling til menn og kvinner over 18 år som utøver vold i nære relasjoner, og til deres familie. Tilbudet gjelder innbyggere i Follo (Nordre Follo, Vestby, Frogn, Nesodden, Enebakk og Ås). Man kan selv ta kontakt, eller bli henvist av f.eks fastlege, familievernkontor eller barnevern.
* **Krise- og incestsenteret Follo:** Krise- og incestsenteret i Follo er et midlertidig botilbud og gratis samtaletilbud. De hjelper mennesker som har opplevd psykisk og fysisk vold i nære relasjoner, incest eller annen seksuell vold. Man trenger ikke henvisning for å komme til de. De har taushetsplikt og jobber etter prinsippet «hjelp til selvhjelp». De har åpent hele døgnet, og du er alltid velkommen til å ta kontakt med de uansett kjønn, alder eller nasjonalitet.
* **Barnevernvakten Follo:** Et akuttberedskap for barn og unge i alderen 0 – 18 år og deres familier. Åpningstider: Alle dager fra kl 15.00-08.00. I helger og høytider er de døgnbemannet. De yter øyeblikkelig hjelp ved omsorgssvikt, atferdsvansker, rusproblematikk, kriminalitet, rusproblematikk, innbringelse til politiet, familiekonflikter, vold i nære relasjoner, vold og mobbing. Barnevakten Follo kan bistå med råd og veiledning, krisehåndtering/konflikthåndtering, oppfølging og akuttiltak ved innbringelse til politiet, samt tiltak når barn og unge er uten omsorg.
* **Legevakten, tlf. 116117:** Øyeblikkelig helsehjelp når fastlege ikke er tilgjengelig. Dette kan f.eks være plutselig oppståtte situasjoner eller forverrede symptomer som smerter i brystet eller magen, pustevansker, nedsatt allmenntilstand hos barn, alvorlig psykisk sykdom, mistanke om komplikasjoner under svangerskap, kutt eller mistanke om brudd i ben/arm. Legevakten ønsker at alle som har behov for hjelp ringer legevaktsentralen for å avklare og registrere helseproblemet. Legevaktsentralen gir råd og veiledning, og forbereder kontakt med legevakten når det er nødvendig.
* **Barne-, unge og familieetaten (Bufetat):** Barne-, ungdoms- og familieetaten (Bufetat) er organisert i fem regioner og har ansvar for det statlige barne- og familievernet. Bufetat skal gi barn, unge og familier med behov, tiltak med høy og riktig kvalitet i hele landet. Vestby tilhører region Øst. Bufetat tilbyr det kommunale barnevernet differensierte og spesialiserte barnevernsinstitusjoner, fosterhjem og spesialiserte hjelpetiltak i hjemmet.
* **Korus Øst:** KoRus-Øst er ett av sju kompetansesentre som har til oppgave å styrke kunnskapen og kompetansen på rusfeltet. Kompetansesentrene retter seg mot kommunale og statlige tjenester, og har et særlig ansvar for innsatser i kommunene. Sentrene skal gjennomføre målrettete tiltak for å styrke kompetansen innen forebygging og oppfølging av personer med behov for helhetlige og koordinerte tjenester i kommunene. Vestby kommune tilhører Korus øst.
* **Mental helse Vestby:** Mental Helse Vestby er et lokallag av Mental Helse i Akershus. Mental Helse arbeider for økt åpenhet, forebygging av psykiske helseplager og et bedre helsetilbud. Mental helse Vestby har sammen med Vestby kommune inngått samarbeid om bl.a. Ung Arena Vestby (UAV).
* **Oppfølgingstjenesten (OT) i Follo:** Oppfølgingstjenesten (OT) er en gratis lovpålagt tjeneste for ungdom som har rett til videregående opplæring, men som ikke har skoleplass eller arbeid. OT hjelper til med å finne ut hvilke muligheter som er aktuelle for den enkelte.